bluuebunny/crossref_metadata_2025 huggingface dataset:
Διερεύνηση του ρόλου των γονιδίων P53, BAX και BCL-2 προγνωστικών δεικτών κακοήθειας σε ασθενείς με καλοήθεις πολύποδες του παχέος εντέρου
Authors: Ξηρομερίτου Βασιλική
Published: January 2014

ΣΚΟΠΟΣ: Να εκτιμηθεί η έκφραση των γονιδίων p53, bax και bcl-2 σε ασθενείς με αδενωματώδεις πολύποδες του παχέος εντέρου και να συγκριθεί η προγνωστική τους αξία με καθιερωμένους προγνωστικούς δείκτες. ΜΕΘΟΔΟΙ: Ενδοσκοπικοί και ιστολογικοί δείκτες πρόγνωσης καταγράφηκαν κατά την ενδοσκοπική αφαίρεση πολυπόδων από 30 ασθενείς σε δύο διαδοχικές κολονοσκοπήσεις με διάστημα 3-4 ετών, ενώ ακολούθησε ένας επανέλεγχος με συνέντευξη μετά 5 έτη. Ανοσοϊστοχημική χρώση των πρωτεϊνών p53, bax και bcl-2 έγινε σε δείγματα μονιμοποιημένα σε παραφίνη τα οποία ελήφθησαν από τους πολύποδες και από βιοπτικό υλικό μιας ομάδας μαρτύρων με ιδιοπαθή φλεγμονώδη νόσο του εντέρου χωρίς δυσπλασία, κατά τις ανωτέρω συνεδρίες. Οι μεταβολές στην έκφραση των γονίδιων συγκρίθηκαν μεταξύ των δυο ομάδων καθώς επίσης και με τους προγνωστικούς δείκτες. ΑΠΟΤΕΛΕΣΜΑΤΑ: Μετά από 4 έτη παρακολούθησης υπήρξε μια σημαντική βελτίωση του ενδοσκοπικού - ιστολογικού δείκτη πρόγνωσης (30%, p=0.049). Η έκφραση των p53, bax και bcl-2 έδειξε μη σημαντικές διαφορές μεταξύ ασθενών και μαρτύρων τόσο στην 1η όσο και στη 2η συνεδρία. Η μεταβολή της έκφρασης των γονίδιων μεταξύ των ασθενών δεν ήταν στατιστικά σημαντική και οι αλλαγές δεν έδειξαν συσχετισμό με τον κλινικό - ιστολογικό δείκτη πρόγνωσης. Τέλος, 13.3% των ασθενών εμφάνισαν νέους πολύποδες στο τέλος της 5ετους περιόδου και 6.7% εμφάνισαν Ca παχέος εντέρου και υπεβλήθησαν σε κολεκτομή. Το ποσοστό αυτό δε φάνηκε να επηρεάζεται από το βαθμό της έκφρασης των γονίδιων. ΣΥΜΠΕΡΑΣΜΑ: Δεν ανευρέθη διαφορά στην έκφραση των γονίδιων της απόπτωσης p53, bax και bcl-2 στους ασθενείς με αδενωματώδεις πολύποδες του παχέος εντέρου συγκριτικά με φλεγμονώδη μη δυπλαστικα νοσήματα του παχέος εντέρου.. Επίσης, η έκφραση των γονίδιων της απόπτωσης δεν συσχετίσθηκε με τους προγνωστικούς δείκτες και πιθανότατα με την μακροχρόνια πρόγνωση της νόσου. Τα ανωτέρω υποδηλώνουν ότι η απόπτωση και το γραμμικό μοντέλο εξέλιξης της νεοπλασίας του παχέος εντέρου δεν επαρκούν για να εξηγήσουν τη διαδικασία αυτή και να προβλέψουν την τελική έκβαση. Η στενή κλινική και ενδοσκοπική παρακολούθηση είναι ο σημαντικότερος παράγοντας πρόληψης, ιδίως σε ασθενείς με πολύποδες μικρού και μετρίου κινδύνου εξαλλαγής.
Σχολείο και κοινωνία
Authors: Ρεντζελά Αικατερίνη
Published: January 2014

Στο σημερινό πολυπολιτισμικό και μεταβαλλόμενο περιβάλλον, η γνώση των ξένων γλωσσών προσλαμβάνει διαρκώς αυξανόμενη σημασία για την οικονομία και την κοινωνία. O ρόλος της γνώσης και της εκμάθησης είναι καίριος, διότι εμπλέκεται άμεσα στις διαδικασίες όλων των μορφών ανάπτυξης και συμβάλλει στην οικοδόμηση διανοητι­κών θεμελίων, γνώσεων, δεξιοτήτων και πηγών για τη διαχείριση μελλο­ντικών προκλήσεων. Παράλληλα, η εκπαίδευση επιφορτί­ζεται με πρόσθετους ρόλους, που περιλαμβάνουν ευρεία κλίμακα καθη­κόντων, από την αποτροπή του πιθανού αναδυόμενου ρατσισμού και της ξενοφοβίας μέχρι την ενθάρρυνση της ενεργού δράσης του πολίτη. Στις αρχές του 21ου αιώνα το ελληνικό σχολείο είναι πολύ διαφορετικό απ’ ό,τι τις προηγούμενες δεκαετίες. Ως καθρέφτης της κοινωνίας, αντανακλά τη σύγχρονη πραγματικότητα που χαρακτηρίζεται από τη συνύπαρξη πολλών και διαφορετικών εθνών, πολιτισμών και γλωσσικών ομάδων. Η πολυπολιτισμικότητα χαρακτηρίζει πλέον τη νεοελληνική κοινωνία και το σύγχρονου σχολείο. Ταυτόχρονα συνιστά μία από τις μεγάλες προκλήσεις της εποχής μας, αφού η αναγνώριση της γλωσσικής και πολιτισμικής ετερότητας από την πλευρά του σύγχρονου σχολείου σημαίνει την εγκατάλειψη της αντίληψης ότι η κυρίαρχη γλωσσική και πολιτισμική εκδοχή είναι η μοναδική και νόμιμη μορφή επικοινωνίας. Στη σημερινή πολυπολιτισμική κοινωνία υπάρχει ποικιλία γλωσσών και διαλέκτων που χρησιμοποιούνται σε πολλά και διαφορετικά κοινωνικά και πολιτισμικά πλαίσια. Υπ’ αυτές τις συνθήκες, επιβάλλεται να επαναπροσδιοριστεί (α) η σχέση του σύγχρονου σχολείου µε τις διδασκόμενες ξένες γλώσσες, και ιδίως την αγγλική, και (β) γιατί είναι σημαντικός ο ρόλος τους στη συνολική εκπαιδευτική διαδικασία.Η δημιουργία ενός κοινού χώρου για την αρμονική συμβίωση όλων, με ταυτόχρονη διατήρηση της ατομι­κότητας και της πολυμορφίας τους, προϋποθέτει την απόκτηση δεξιοτήτων, οι οποίες επι­τρέπουν την αμοιβαία κατανόηση και την αποτελεσματική επικοινωνία όλων των μερών. Μια από τις διαστάσεις αυτής της επικοινωνίας αφορά το ρόλο των ξένων γλωσσών και ιδίως της αγγλικής στη συνολική εκπαιδευτική διαδικασία, όπως και των εξωεκπαιδευτικών παραγόντων, συμπεριλαμβανομένου και οικογενειακού περι­βάλλοντος, που επιδρούν καθοριστικά στη εκμάθησή τους στο σύγχρονο σχολείο.Η έρευνα είχε εμπειρικό χαρακτήρα και στηρίχτηκε σε δεδομένα που συλλέ­χθηκαν από ένα ερωτηματολόγιο, το οποίο σχεδιάστηκε ειδικά για τους σκοπούς της Διεξήχθη σε σχολεία περιοχών των νομών Αττικής και Ροδόπης Το ερωτηματολόγιο διανεμήθηκε στους μαθητές κατόπιν της σχετικής Έγκρι­σης διεξαγωγής έρευνας που χορηγήθηκε από το Υπουργείο Παιδείας, μετά από τη θετική γνωμοδότηση του Παιδαγωγικού Ινστιτούτου. Από την επεξεργασία των δεδομένων προέκυψε ότι το οικογενειακό περιβάλλον, στο οποίο συνδυάζεται η οικονο­μική άνεση και η μόρφωση, ιδίως της μητέρας, επιδρά σε μεγάλο βαθμό στη διευκό­λυν­ση της εκμάθησης της αγγλικής γλώσσας....
Η διερεύνηση της σημασίας τεχνικών τεχνητής νοημοσύνης στην αξιολόγηση της μορφομετρικής ανάλυσης επιχρισμάτων διαγνωστικής κυτταρολογίας
Authors: Μεγαλοπούλου Τατιάνα-Μόνα
Published: January 2014

Στην παρούσα εργασία μελετήθηκαν περιστατικά καλοήθων και κακοήθων αλλοιώσεων από τρία διαφορετικά όργανα, το στομάχι, το μαστό και το θυρεοειδή. Για κάθε όργανο επιχειρήθηκε διαχωρισμός της καλοήθειας από την κακοήθεια τόσο σε κυτταρικό επίπεδο όσο και σε επίπεδο περιστατικού, με τη βοήθεια τριών διαφορετικών στατιστικών μεθόδων: της διαχωριστικής ανάλυσης, της λογαριθμιστικής παλινδρόμησης και του δενδρογράμματος. Σε κάθε κύτταρο μετρήθηκαν 25 παράμετροι που χαρακτηρίζουν το σχήμα, το μέγεθος και την υφή της χρωματίνης των πυρήνων τους. Τα αποτελέσματα διαχωρισμού τόσο σε επίπεδο κυττάρων όσο και σε επίπεδο περιστατικών της καλοήθειας από την κακοήθεια, έδειξαν ότι οι στατιστικές μέθοδοι που χρησιμοποιήθηκαν στην παρούσα εργασία μπορούν να εφαρμοστούν συνεπικουρικά με τη διάγνωση του γιατρού-κυτταρολόγου αφού: · αντικειμενοποιούν τη διαγνωστική μέθοδο με την εισαγωγή μορφομετρικών και πυκνομετρικών ποσοτικών χαρακτηριστικών · βελτιώνουν τη διαγνωστική ακρίβεια της κυτταρολογικής διάγνωσης · παρέχουν διαγνωστική βοήθεια στους νέους κυτταρολόγους, που δεν διαθέτουν την απαραίτητη εμπειρία και εξειδίκευση σε συγκεκριμένα όργανα, καθώς με τη βοήθεια του δενδρογράμματος δίνεται η πιθανότητα ταξινόμησης σε μία από τις δύο διαγνωστικές ομάδες της καλοήθειας ή της κακοήθειας.
Ειδικές και μη ειδικές ανοσολογικές απαντήσεις έναντι του ιού της ηπατίτιδας β σε νεογνά μητέρων με χρόνια HBV λοίμωξη
Authors: Κουμπή Λεμόνικα-Γιάννα
Published: January 2014

Background and aim: Vertically transmitted hepatitis B virus (HBV) causes chronic infection in the absence of immunoprophylaxis. It is not clear whether an infected maternal environment can alter the immune responses in uninfected neonates. The present study investigated the HBV antigen specific T-cell responses and the efficacy of the dendritic cell (DC) system in vaccinated neonates of HBsAg(+)/HBeAg(-) mothers. Methods: Blood was collected from HBsAg(+) mothers and their neonates at birth, one and six months old and age-matched controls. HBV-DNA was measured in maternal and neonatal perinatal sera and anti-HBs antibody titers were determined after vaccination course completion. PBMCs were stimulated with HBsAg, HBcAg and mitogen and Th1 and Th2 cytokine production was assessed. PBMCs and cord blood pDCs were cultured with resiquimod and/or rhinovirus (RV) and IFN-- production and pDC phenotype was assessed. She circulating neonatal frequencies of myeloid DC (mDC) and pDCs were determined by flow cytometry. Results: All neonates responded to vaccination. HBV-DNA was detected in 67.7% of the mothers and 40.3% of their infants but was not associated with any neonatal immune responses. Within the subject group HBcAg-stimulation resulted in increased IFN-: production in 30% of the neonates while HBsAg-stimulation resulted in higher IL-2 production but not IL-5, IL-6 and IL-10 production. DC numbers and pDC function were similar between subjects and controls and increased significantly with age. RV infection did not induce pDC maturation until the age of six months independently of maternal HBV status. Conclusion: Almost one third of uninfected neonates develop viral antigen-induced IFN-: production suggesting that they have been exposed to virions or viral derivatives. This encounter, however, does not impair their Th cell responses to vaccination, their DC numbers and pDC function.
Οι επιδράσεις της χορήγησης του ευαισθητοποιητή ασβεστίου- Levosimendan- κατά την περιεγχειρητική περίοδο, σε υψηλού κινδύνου ασθενείς που υποβάλλονται σε μη καρδιοχειρουργικές επεμβάσεις
Authors: Καπράλου Αθηνά
Published: January 2014

ΕΙΣΑΓΩΓΗ: Είναι γνωστό ότι η προεγχειρητική βελτιστοποίηση του αιμοδυναμικού profile καθώς και των παραμέτρων της ιστικής οξυγόνωσης στους υψηλού κινδύνου χειρουργικούς ασθενείς μειώνει σημαντικά την περιεγχειρητική νοσηρότητα και θνησιμότητα. Η προεγχειρητική βελτιστοποίηση των ασθενών με καρδιακή ανεπάρκεια που πρόκειται να υποβληθούν σε μη καρδιοχειρουργική επέμβαση είναι μεγίστης σημασίας. Επιπλέον, το levosimendan είναι ένα νέο θετικό ινότροπο φάρμακο, με αποδεδειγμένα θετική επίδραση στην οξεία ή μη αντιρροπούμενη καρδιακή ανεπάρκεια. Με βάση τα ανωτέρω, αυτή η έρευνα μελετά τις επιδράσεις της προεγχειρητικής χορήγησης levosimendan στις περιεγχειρητικές αιμοδυναμικές παραμέτρους και στις παραμέτρους της ιστικής οξυγόνωσης σε ασθενείς με χρόνια καρδιακή ανεπάρκεια που υποβάλλονται σε μη καρδιοχειρουργική επέμβαση. ΜΕΘΟΔΟΛΟΓΙΑ: Στην μελέτη συμπεριλήφθηκαν 20 ασθενείς με χρόνια καρδιακή ανεπάρκεια και κλάσμα εξώθησης <35% που υποβλήθηκαν σε μη καρδιοχειρουργική επέμβαση. Έγινε τυχαιοποίηση των ασθενών ως προς την λήψη levosimendan ή placebo. Μετά τον καθετηριασμό των ασθενών με καθετήρα πνευμονικής αρτηρίας, πραγματοποιήθηκε 24ωρη έγχυση του φαρμάκου, ξεκινώντας με μια δόση εφόδου 24μg/Kg για 10 λεπτά, ακολουθούμενη από 24ωρη συνεχή έγχυση 0.1μg/Kg/ανά λεπτό. Κατόπιν οι ασθενείς υποβλήθηκαν στην χειρουργική επέμβαση. Κατά την διάρκεια της έγχυσης του φαρμάκου καθώς και τις πρώτες 48 μετεγχειρητικές ώρες, οι ασθενείς ήταν κάτω από στενή αιμοδυναμική παρακολούθηση στην μονάδα εντατικής θεραπείας. Οι ασθενείς υποβλήθηκαν σε υπερηχοκαρδιογραφικό έλεγχο πριν την έγχυση του φαρμάκου και την 7η μετεγχειρητική ημέρα. ΑΠΟΤΕΛΕΣΜΑΤΑ: To levosimendan έγινε καλά ανεκτό χωρίς μείζονα καρδιαγγειακά συμβάμματα ή ανάγκη διακοπής της χορήγησης του. Προεγχειρητικά, επιτεύχθηκε σημαντική αύξηση του δείκτη καρδιακής παροχής, καθώς και της παροχής και της κατανάλωσης οξυγόνου στην ομάδα του levosimendan σε σύγκριση με την ομάδα ελέγχου, η οποία διατηρήθηκε και για τουλάχιστον 48 ώρες μετεγχειρητικά. Το κλάσμα εξώθησης αυξήθηκε σημαντικά την 7η μετεγχειρητική ημέρα στην ομάδα του levosimendan σε σχέση με την ομάδα ελέγχου. Τρεις ασθενείς της ομάδας ελέγχου χρειάσθηκαν μετεγχειρητικώς ινότροπη υποστήριξη λόγω εμφάνισης μη αντιρροπούμενης καρδιακής ανεπάρκειας. ΣΥΜΠΕΡΑΣΜΑΤΑ: Το levosimendan κατάφερε να βελτιστοποιήσει προεγχειρητικά τους ασθενείς με καρδιακή ανεπάρκεια, αυξάνοντας την καρδιακή παροχή καθώς και την παροχή οξυγόνου. Η βελτιστοποίηση αυτή διήρκεσε και κατά την μετεγχειρητική περίοδο, τότε που το χειρουργικό στρες και οι αυξημένες ανάγκες σε οξυγόνο είναι ακόμη υπαρκτές.
Παρασκευή και χημική τροποποίηση νανοδομών άνθρακα με σκοπό τη βελτίωση της ικανότητας αποθήκευσης αερίων και ατμών
Authors: Βερμίσογλου Ελένη
Published: January 2014

Οι νανοσωλήνες άνθρακα αποτελούν μια αλλοτροπική μορφή του άνθρακα όπως είναι ο γραφίτης, το διαμάντι και τα φουλλερένια. Συνετέθησαν και δημοσιεύτηκε η αντίστοιχη εργασία στο περιοδικό Nature το 1991 από τον Sumio Iijima. Η βασική αιτία της επισταμένης μελέτης τους είναι οι ασυνήθιστες μηχανικές και οι μοναδικές ηλεκτρονικές ιδιότητές τους, οι οποίες επιτρέπουν τη χρήση τους σε εφαρμογές που αφορούν τη χημεία, τη φυσική και την νανοτεχνολογία εν γένει. Στην παρούσα εργασία πραγματοποιήθηκαν χημικές τροποποιήσεις των νανοσωλήνων άνθρακα για εφαρμογές σε πειράματα ροφήσεων και κατάλυσης όσο και παρασκευή συστοιχιών νανοσωλήνων άνθρακα και των αντίστοιχων μεμβρανών με εφαρμογές σε πειράματα ροφήσεων και διαχωρισμών. Συγκεκριμένα: α) Νανοσωλήνες άνθρακα απλού τοιχώματος οι οποίοι έχουν υψηλή περιεκτικότητα σε καρβοξυλικές ομάδες υπέστην χημική τροποποίηση προκειμένου να προκύψουν τα υδρόφιλα και οργανόφιλα παράγωγά τους. β) Νανοσωματίδια χρυσού (Au) αποτέθηκαν επάνω σε νανοσωλήνες άνθρακα για να επιτευχθεί οξείδωση του CO σε χαμηλές θερμοκρασίες. γ) Νανοσωματίδια παλλαδίου (Pd) αποτέθηκαν στους νανοσωλήνες για την αύξηση της χωρητικότητας αποθήκευσης υδρογόνου, δ) Τροποποιήθηκαν μεμβράνες ανοδικής αργιλίας με νανοσωλήνες και ε) παρασκευάστηκαν συστοιχίες νανοσωλήνων άνθρακα και στ) μεμβράνες νανοσωλήνων άνθρακα.
Αναπνευστική απόκριση κατά τη μέγιστη καρδιοαναπνευστική δοκιμασία κοπώσεως σε ενήλικες ασθενείς με κυστική ίνωση
Authors: Περπάτη Γεωργία
Published: January 2014

Σκοπός της διδακτορικής αυτής διατριβής ήταν η διερεύνηση λειτουργικών παραμέτρων στην ηρεμία με την κινητική του οξυγόνου κατά τη μέγιστη καρδιοαναπνευστική δοκιμασία κοπώσεως (ΚΑΔΚ) και την πρώιμη φάση της ανάκαμψης μετά από ΚΑΔΚ σε ενήλικες ασθενείς με κυστική ίνωση (Κ.Ι.). Παράλληλα η αναλυτική περιγραφή των μεταβολών των παραμέτρων που συνιστούν την αναπνευστική απόκριση στην άσκηση σε ενήλικες ασθενείς με Κ.Ι. έγινε για πρώτη φορά στη βιβλιογραφία. Μελετήθηκαν 18 ασθενείς με κυστική ίνωση (9 άνδρες / 9 γυναίκες, ηλικίας 21,1 ± 11 ετών) και 11 υγιείς μάρτυρες (3 άνδρες / 8 γυναίκες, ηλικίας 29,2 ± 4,3 ετών). Όλοι οι ασθενείς και οι υγιείς μάρτυρες υπεβλήθησαν σε λειτουργικό έλεγχο της αναπνοής και στη συνέχεια σε μέγιστη ΚΑΔΚ σε κυλιόμενο τάπητα. Μετρήθηκαν ο βίαια εκπνεόμενος όγκος το πρώτο δευτερόλεπτο (FEV1), η βίαια εκπνεόμενη ζωτική χωρητικότητα (FVC), ο λόγος Tiffeneau (FEV1/FVC)και η εισπνευστική χωρητικότητα (IC). Επίσης μετρήθηκαν με τη μέθοδο αναπνοή-αναπνοή η κατανάλωση οξυγόνου (VO2) και η παραγωγή διοξειδίου (VCO2), ο κατά λεπτόν αερισμός (Ve), ο αναπνεόμενος όγκος (Vt), η συχνότητα της αναπνοής (fb), ο χρόνος εισπνοής (ti). Υπολογίσθηκαν η μέγιστη κατανάλωση οξυγόνου (VO2 peak) και η κλίση της καμπύλης κατανάλωσης οξυγόνου (VO2/t slope) κατά την πρώιμη φάση της ανάκαμψης. Οι ασθενείς είχαν αποφρακτικό σύνδρομο με FEV1 77 ± 33 % έναντι 104 ± 16 % (p<0,006) και IC ηρεμίας 82 ± 36 % έναντι 116 ± 20 % (p<0,003). Η δυνατότητα αύξησης των Vt και Ve ήταν περιορισμένη σε σύγκριση με τους υγιείς (p<0,013 και p<0,001 αντίστοιχα), η συχνότητα της αναπνοής αυξημένη στην ανάκαμψη και ο χρόνος εισπνοής βραχύτερος (p<0,001 και p<0,004 αντίστοιχα). Η VO2 peak ήταν μικρότερη για τους ασθενείς (29,12 ± 7,02 έναντι 35,54 ± 7,31, p<0,01) και παρουσίασε σημαντική συσχέτιση με την IC ηρεμίας (r=0,608, p<0,007). H κλίση - VO2/t επίσης ήταν μικρότερη για τους ασθενείς (0,59 ± 0,25 έναντι 0,95 ± 0,18, p<0,0001) και είχε επίσης σημαντική συσχέτιση με την IC ηρεμίας (r=0,859, p<0,0001). Η πολυπαραγοντική ανάλυση έδειξε ότι η μόνη ανεξάρτητη μεταβλητή που σχετίζεται με τη μέγιστη κατανάλωση οξυγόνου και την κλίση της καμπύλης κατανάλωσης οξυγόνου ήταν η IC ηρεμίας. Καταλήγουμε στο συμπέρασμα ότι η εισπνευστική χωρητικότητα στην ηρεμία σε ενήλικες ασθενείς με Κ.Ι. σχετίζεται με την κινητική του οξυγόνου στη μέγιστη ΚΑΔΚ και την πρώιμη ανάκαμψη
Paraphrasing and textual entailment recognition and generation
Authors: Μαλακασιώτης Πρόδρομος
Published: January 2014

Οι μέθοδοι παραφράσεων αναγνωρίζουν, παράγουν ή εξάγουν φράσεις προτάσεις οι μεγαλύτερες γλωσσικές εκφράσεις που περιέχουν περίπου την ίδια περίπου πληροφορία. Αντίθετα, οι μέθοδοι κειμενικής συνεπαγωγής αναγνωρίζουν, παράγουν ή εξάγουν ζεύγη γλωσσικών εκφράσεων, τέτοια ώστε ένας άνθρωπος ο οποίος διαβάζει (και εμπιστεύεται) το πρώτο μέλος του ζεύγους είναι πολύ πιθανό να συμπεράνει ότι και το δεύτερο μέλος του ζεύγους είναι αληθές. Οι παραφράσεις μπορούν να θεωρηθούν περιπτώσεις αμφίδρομης κειμενικής συνεπαγωγής και οι μέθοδοι που χρησιμοποιούνται στις δύο περιοχές είναι συχνά παρόμοιες. Και τα δύο είδη μεθόδων είναι χρήσιμα σε πολλές εφαρμογές επεξεργασίας φυσικής γλώσσας, όπως συστήματα ερωταποκρίσεων, παραγωγή φυσικής γλώσσα, παραγωγή περιλήψεων και μηχανική μετάφραση. Στην παρούσα διατριβή, επικεντρωνόμαστε στην αναγνώριση παραφράσεων και κειμενικής συνεπαγωγής, καθώς και στην παραγωγή παραφράσεων. Προτείνουμε τρεις μεθόδους αναγνώρισης παραφράσεων και κειμενικής συνεπαγωγής τις οποίες αξιολογούμε σε καθιερωμένα σύνολα δεδομένων. Η βασική ιδέα είναι ότι αναγνωρίζοντας ομοιότητα σε διάφορες παραλλαγές των γλωσσικών εκφράσεων, μπορούμε να αναγνωρίσουμε παραφράσεις και κειμενική συνεπαγωγή σε ικανοποιητικό βαθμό. Επιπλέον, χρησιμοποιούμε το WordNet καθώς και επιπλέον χαρακτηριστικά που ενεργούν στο συντακτικό επίπεδο των γλωσσικών εκφράσεων. Η καλύτερη από τις τρεις μεθόδους αναγνώρισης που προτείνουμε επιτυγχάνει τα καλύτερα αποτελέσματα στο ευρέως χρησιμοποιούμενο σώμα παραφράσεων MSR, ενώ και η απλούστερη από τις μεθόδους είναι ιδιαίτερα ανταγωνιστική. Όσον αφορά την κειμενική συνεπαγωγή οι μέθοδοί μας επιτυγχάνουν χειρότερα αποτελέσματα. Εν τούτοις, οι επιδόσεις τους είναι αρκετά καλές παρά το γεγονός ότι είναι απλούστερες από άλλες μεθόδους? συνεπώς μπορούν να θεωρηθούν ως ανταγωνιστικά βασικά συστήματα για μελλοντική έρευνα...
Εφαρμογή της θεωρίας των τεχνητών νευρωνικών δικτύων στον εντοπισμό βλαβών σε συστήματα υαλοπετασμάτων αλουμινίου
Authors: Ευσταθιάδης Χρίστος
Published: January 2014

Στόχος της διατριβής είναι να διερευνήσει κατά πόσο είναι εφικτό μέσα από επιλύσεις προσομοιωμάτων πεπερασμένων στοιχείων και με την εφαρμογή σύγχρονων αντιλήψεων τεχνητής νοημοσύνης, να υλοποιηθούν προσεγγίσεις παρακολούθησης της δομικής συμπεριφοράς συστημάτων υαλοπετασμάτων και να εντοπιστούν τυχόν βλάβες σε αυτά. Εξετάζεται ο τρόπος στήριξης του υαλοπετάσματος στο φέρον κτίριο και με τη χρήση λογισμικού πραγματοποιείται παραμετρική προσομοίωση της κατασκευής, διερευνάται πιθανή ατέλεια στις στηρίξεις και μορφώνεται κατάλληλη βάση αποτελεσμάτων. Υλοποιούνται διάφορα νευρωνικά δίκτυα και μέσα από επαναληπτικές εφαρμογές εξετάζεται η καταλληλότητά τους. Η μεθοδολογία που προτείνεται στη διατριβή, αποδεικνύει ότι μέσα από αριθμητικά προσομοιώματα και με τη χρήση ΤΝΔ είναι δυνατόν να επιτευχθεί παρακολούθηση της δομικής συμπεριφοράς συστημάτων υαλοπετασμάτων και η πρόβλεψη με ικανοποιητική ακρίβεια, της θέσης βλάβης ή/και βλαβών σε τέτοιες κατασκευές.
Η οικονομική διάσταση της καινοτομίας στις ΜΜΕ ξύλου - επίπλου
Authors: Τρίγκας Μάριος
Published: January 2014

Οι επιχειρήσεις, προκειμένου να ενισχύσουν την ανταγωνιστική τους θέση, θα πρέπει να επικεντρώσουν την προσπάθειά τους στην ανάπτυξη καινοτομιών. Από την προσπάθεια αυτή δεν θα μπορούσαν να λείπουν και οι Μ.Μ.Ε. του ξύλου και του επίπλου. Μέσα από την εφαρμογή ειδικά δομημένων ερωτηματολογίων έγινε η σκιαγράφηση του συστήματος καινοτομίας του κλάδου και η ανάλυση της οικονομικής διάστασης της καινοτομίας των επιχειρήσεων. Κομβικό σημείο, αποτελεί η δημιουργία μοντέλων πρόβλεψης αναφορικά με τις πιθανότητες που εμφανίζει η καινοτόμος δράση των επιχειρήσεων του κλάδου, σε σχέση με επιμέρους μεταβλητές, με έμφαση στο οικονομικό αποτέλεσμα. Τέλος, εκτιμήθηκε η αποδοτικότητα, του συνόλου των επιχειρήσεων του κλάδου, αλλά και σε επίπεδο μεμονωμένης επιχείρησης, αναφορικά με τις εισροές της καινοτόμου δράσης τους. Ως σημαντικότερες επιδιώξεις, της καινοτόμου δράσης των επιχειρήσεων αναδείχθηκαν α)Η αύξηση του μεριδίου της αγοράς που κατέχουν, β)Το χαμηλότερο κόστος παραγωγής, γ)Το άνοιγμα νέων αγορών στο εξωτερικό ή σε ομάδες στόχους του εσωτερικού, δ)Η βελτίωση της ποιότητα των παραγόμενων προϊόντων. Προσωπικό, επίπεδο τεχνολογίας, ύπαρξη κατάλληλων προμηθευτών, πελάτες αλλά και ανταγωνιστές αποτελούν τους ευνοϊκούς συντελεστές που μπορούν να οδηγήσουν στην ανάπτυξη καινοτομικών δράσεων. Δεν υπάρχει ανάμεσα στις επιχειρήσεις μία οργανωμένη αντίληψη για την ανάπτυξη και εφαρμογή καινοτόμων δράσεων, παρά μόνο αυτές προκύπτουν ως αποτέλεσμα πρωτοβουλιών που αναλαμβάνει η κάθε επιχείρηση ξεχωριστά. Απαιτείται υψηλό κόστος σύγχρονου μηχανολογικού εξοπλισμού, για την παραγωγή καινοτόμων προϊόντων. Τα θετικά αποτελέσματα εφαρμογής καινοτομίας, απαιτούν ένα εύλογο χρονικό διάστημα για να απεικονιστούν στα οικονομικά δεδομένα της παραγωγής. Είναι υπαρκτή η ανάγκη για απόκτηση τεχνογνωσίας από τις επιχειρήσεις και το κενό καινοτομίας, που υφίσταται σε σχέση με την υπόλοιπη επιχειρηματική δράση επιμέρους κλάδων. Οι ίδιες οι επιχειρήσεις ξύλου και επίπλου, δεν παράγουν από μόνες τους καινοτομία και υστερούν στην εξωστρέφεια για τις όποιες επιτυχημένες καινοτομίες εφαρμόζουν. Η πιθανότητα χρήσης καινοτομίας από τις επιχειρήσεις αυξάνεται στην περίπτωση που οι επιχειρήσεις εφαρμόζουν αλλαγές στην παραγωγική τους διαδικασία. Οι επιχειρήσεις δε χρησιμοποιούν συστηματικά τις διαθέσιμες πηγές πληροφόρησης για την καινοτομία. Η ανάπτυξη και η εφαρμογή καινοτομιών από τις επιχειρήσεις, μπορεί να οδηγήσει σε αύξηση του κύκλου εργασιών, έχοντας θετικό οικονομικό αποτέλεσμα. Απαιτείται πρακτικά οι επιχειρήσεις κάθε έτος να αποκτούν αρκετά σημαντικές εισροές καινοτομίας, εισροές που έχουν τη δυνατότητα να αποκτήσουν εκείνες οι επιχειρήσεις οι οποίες παρουσιάζουν ένα σημαντικό όγκο πωλήσεων. Υπάρχει σχετικά μειωμένη δυνατότητα των επιχειρήσεων ξύλου και επίπλου για χρηματοδότηση της καινοτομίας με βάση τα ίδια κεφάλαια. Η απόκτηση βασικού εξοπλισμού αλλά και το μάρκετινγκ των προϊόντων που ενσωματώνουν καινοτόμα χαρακτηριστικά έχουν θετική επίδραση στα κέρδη των επιχειρήσεων ξύλου και επίπλου...
Selected issues in banking
Authors: Ντελής Ματθαίος
Published: January 2014

Η διατριβή περιλαμβάνει πέντε κεφάλαια. Συγκεκριμένα, περιλαμβάνει την εισαγωγή και τέσσερα αυτοτελή ερευνητικά δοκίμια. Το πρώτο από αυτά τα δοκίμια εξετάζει τους παράγοντες που επηρεάζουν την τραπεζική κερδοφορία. Χρησιμοποιείται ένα δυναμικό εμπειρικό υπόδειγμα που καταδεικνύει ότι υπάρχει υστέρηση στα κέρδη των τραπεζών. Το αποτέλεσμα αυτό συνάδει με την ύπαρξη ατελούς ανταγωνισμού στο τραπεζικό σύστημα. Σημαντικοί παράγοντες που επιδρούν στα κέρδη είναι τα τραπεζικά κεφάλαια, η αποτελεσματική διαχείριση τν πόρων και ο οικονομικός κύκλος. Τα αποτελέσματα επιβεβαιώνονται χρησιμοποιώντας στοιχεία είτε από το ελληνικό τραπεζικό σύστημα, είτε από τους τραπεζικούς κλάδους των χωρών της Νοτιοανατολικής Ευρώπης. Στο δεύτερο κεφάλαιο εξετάζεται η αποτελεσματικότητα των Ευρωπαϊκών τραπεζών. Η αποτελεσματικότητα διαχωρίζεται σε τεχνική και κατανεμητική και από τα εμπειρικά αποτελέσματα διαφαίνεται ότι η μέτρηση μόνο της τεχνικής αποτελεσματικότητας υποτιμά τη συνολική. Συνεπώς, η ταυτόχρονη εκτίμηση της τεχνικής και της κατανεμητικής αποτελεσματικότητας κρίνεται απαραίτητη ώστε να προσεγγιστεί με ακρίβεια το συνολικό επίπεδο της αποτελεσματικότητας. Στο τρίτο κεφάλαιο προσδιορίζεται ένας νέος τρόπος εκτίμησης της ολιγοπωλιακής δύναμης των τραπεζών. Συγκεκριμένα, αποδεικνύεται ότι η χρήση ενός δυναμικού υποδείγματος εκτίμησης της ολιγοπωλιακής δύναμης δίνει αποτελέσματα διαφορετικά από τη χρήση ενός στατικού υποδείγματος, και μάλιστα τα αποτελέσματα αυτά δείχνουν υψηλότερη ολιγοπωλιακή δύναμη σε σχέση με τα στατικά υποδείγματα. Στο τέταρτο κεφάλαιο προσδιορίζεται η ύπαρξη ή όχι του διαύλου μετάδοσης της νομισματικής πολιτικής στην οικονομία μέσω των τραπεζών. Τα αποτελέσματα συνάδουν με την ύπαρξη του διαύλου μόνο στις χώρες που δεν έχουν απελευθερώσει σημαντικά τα τραπεζικά τους συστήματα, με αποτέλεσμα η χρηματοδότηση να προέρχεται κατά κύριο λόγο από το τραπεζικό σύστημα. Η μελέτη χρησιμοποιεί στοιχεία τραπεζών για ένα πλήθος τραπεζικών συστημάτων των χωρών του ΟΟΣΑ.
Αιμοδυναμικές και ιστολογικές μεταβολές μετά από εγχείρηση Fontan
Authors: Κανάκης Μελέτιος
Published: January 2014

Σκοπός: Η μελέτη των αιμοδυναμικών παραμέτρων πριν και μετά την επέμβαση ολικής κοιλο-πνευμονικής αναστόμωσης (ΟΚΠΑ), και την επίτευξη κυκλοφορίας Fontan, που έγινε χωρίς τη χρήση εξωσωματικής κυκλοφορίας ή οιασδήποτε προσωρινής παράκαμψης. Υλικό & Μέθοδοι: Μελετήθηκαν 11 αρσενικοί χοίροι Landrace x Large White μέσου σωματικού βάρους 43 ±3.8 kg, στην ηλικία των 4.5μηνών. Μετά από πιλοτικά πειράματα σε 3 χοίρους, οι 8 υπεβλήθησαν σε επιτυχή ΟΚΠΑ. Η επίτευξη της ΟΚΠΑ έγινε με τη χρησιμοποίηση σχήματος Υ σωληνωτού μοσχεύματος κατάλληλου μεγέθους που συνδέθηκε τελικοτελικά με την άνω και κάτω κοίλη φλέβα και τελικοπλάγια με το στέλεχος της πνευμονικής αρτηρίας. Η αποσυμπίεση της δεξιάς κοιλίας επετεύχθη με τη βοήθεια μικρής αντλίας. Πριν μετά την εφαρμογή της ΟΚΠΑ, κατεγράφησαν οι ακόλουθες αιμοδυναμικές παράμετροι. Αποτελέσματα: Όλα τα ζώα χρειάστηκαν υποστήριξη με κρυσταλλοειδή και κολλοειδή διαλύματα, κύρια κατά τη διάρκεια της αναστόμωσης του μοσχεύματος με τις κοίλες φλέβες. Τρία ζώα χρειάστηκαν και υποστήριξη με ινότροπα. Όλα τα ζωϊκά πρότυπα επέδειξαν αιμοδυναμική σταθερότητα μετά την επίτευξη της κυκλοφορίας Fontan. Μετά την επίτευξη της ΟΚΠΑ σημειώθηκε σημαντική μείωση της μέσης αρτηριακή πίεσης (p=0.001), της καρδιακής παροχής (p=0.0003), της μέσης πίεσης της πνευμονικής αρτηρίας (p<0.0001) και της καρδιακής συχνότητας (p<0.001). Παρατηρήθηκε σημαντική αύξηση της πίεση της κάτω κοίλης φλέβας (p<0.001) και των πνευμονικών αντιστάσεων (p<0.014). Αναφορικά με τις πιέσεις του αριστερού κόλπου και τις συστηματικές αντιστάσεις δεν παρατηρήθηκαν σημαντικές διαφορές μεταξύ των μετρήσεων (οριακό αποτέλεσμα). Η ιστολογική εξέταση δειγμάτων πνεύμονα προ και μετά την εφαρμογή της ΟΚΠΑ δεν έδειξε ειδικές αλλαγές, με εξαίρεση την εικόνα περιβρογχιολίτιδος μετά την εφαρμογή της κυκλοφορίας Fontan. Συμπεράσματα: Η επίτευξη της κυκλοφορίας Fontan με πάλλουσα καρδιά χωρίς τη χρησιμοποίηση εξωσωματικής κυκλοφορίας ή άλλης προσωρινής παράκαμψης είναι τεχνικά εφικτή. Οι αιμοδυναμικές μεταβολές που επισυμβαίνουν είναι σύμφωνες με το παράδοξο της κυκλοφορίας Fontan.
Ο ρόλος της απόπτωσης του πνευμονικού επιθηλίου στην παθογένεια της ιδιοπαθούς πνευμονικής ίνωσης
Authors: Θανασοπούλου Άρτεμις
Published: January 2014

Στην παρούσα διδακτορική διατριβή διερευνήθηκε ο ρόλος της απόπτωσης του επιθηλίου στην παθογένεια διάμεσων και οξέων πνευμονοπαθειών σε σχέση με τον κυτταρικό σκελετό και την ρύθμιση της δυναμικής δομής του. Αυτό μελετήθηκε στο πλαίσιο της πνευμονικής ίνωσης, της οξείας πνευμονικής βλάβης και του οξέος συνδρόμου αναπνευστικής δυσχέρειας. Για την επίτευξη αυτού του στόχου χρησιμοποιήθηκαν τόσο in vitro όσο και in vitro πειραματικά πρότυπα που ανέδειξαν τον ρόλο της πρωτεΐνης gelsolin, ρυθμιστικής πρωτεΐνης του κυτταρικού σκελετού που προσδένεται στα μόρια της μονομερούς ακτίνης ελέγχοντας τον πολυμερισμό και αποπολυμερισμό των ινιδίων της, σε αυτές τις παθολογίες. Σύμφωνα με τα δημοσιευμένα αποτελέσματα που προέκυψαν από αυτή τη διδακτορική διατριβή η έκφραση της gelsolin κρίθηκε αναγκαία για την ανάπτυξη τόσο πνευμονικής φλεγμονής και ίνωσης όσο και πνευμονικού οιδήματος που προκλήθηκαν κατά την εφαρμογή των αντιστοίχων ζωικών πειραματικών προτύπων. Σημαντικό, τέλος, συμπέρασμα αποτελεί το γεγονός ότι η πρωτεολυτική δράση της gelsolin από την κασπάση-3 χαρακτηρίστηκε ως δείκτης απόπτωσης των κυψελιδικών κυττάρων και ως μηχανισμός που συντελεί στην ανάπτυξη αυτών των πνευμονοπαθειών
Ανθεκτική παλινδρόμηση με μαθηματικό προγραμματισμό
Authors: Αβραμίδης Αντώνιος
Published: January 2014

Σκοπός της διατριβής ήταν η ανάπτυξη νέων ανθεκτικών εκτιμητών παλινδρόμησης καθώς και η εισαγωγή διαγνωστικών μέτρων για τον εντοπισμό ακραίων παρατηρήσεων σε σύνολα δεδομένων των οποίων οι μεταβλητές αποκλίνουν από τις ιδανικές συνθήκες κανονικότητας. Ο βασικός στόχος της διατριβής ήταν η παρουσίαση των πλεονεκτημάτων της τεχνικής του μαθηματικού προγραμματισμού μέσω του οποίου είναι εφικτός ο προσδιορισμός νέων τύπων ανθεκτικών εκτιμητών παλινδρόμησης οι οποίοι ανήκουν στην κλάση των M, GM ή στην κλάση των εκτιμητών υψηλού σημείου κατάρρευσης όπως LTS, S και MM. Η σύγκριση των διάφορων νέων ανθεκτικών εκτιμητών με τους γνωστούς κλασσικούς εκτιμητές από την ανθεκτική βιβλιογραφία υπέδειξε τη χρησιμότητα των νέων εκτιμητών αλλά και την αναγκαιότητα εισαγωγής του μαθηματικού προγραμματισμού ως μια πολύ χρήσιμη τεχνική στην ανθεκτική παλινδρόμηση. Πιο συγκεκριμένα, αναπτύξαμε ένα νέο ανθεκτικό εκτιμητή συνδιακύμανσης. Πετύχαμε ταχύτερη επίλυση των ανθεκτικών M και GM εκτιμητών, συγκριτικά με την κλασσική επαναληπτική μέθοδο IRLS, με την εισαγωγή περιορισμών στα διάφορα πρότυπα μαθηματικού προγραμματισμού. Για τον ανθεκτικό εκτιμητή υψηλού σημείου κατάρρευσης PTS στο οποίο δεν απαιτείται εκ των προτέρων ο αριθμός των ακραίων παρατηρήσεων, αναπτύξαμε δύο νέους εκτιμητές ανθεκτικής κλίμακας μεγίστης πιθανοφάνειας. Εισαγάγαμε ένα νέο ανθεκτικό εκτιμητή υψηλού σημείου κατάρρευσης με περιορισμένη τη συνάρτηση επίδρασης. Τέλος, αναπτύξαμε ένα νέο μοντέλο μηχανισμού διανυσμάτων υποστήριξης στην παλινδρόμηση.
Παιγνιοθεωρητική ανάλυση δικτύων
Authors: Βιδάλη Αγγελίνα
Published: January 2014

Η Αλγοριθμική Σχεδίαση Μηχανισμών είναι μια σημαντική περιοχή μεταξύ της επιστήμης των υπολογιστών και της οικονομικής θεωρίας. ΄Ενα από τα σημαν- τικότερα προβλήματα της περιοχής αυτής είναι το πρόβλημα του χρονοπρογραμ- ματισμού ασυσχέτιστων μηχανών με σκοπό την ελαχιστοποίηση του χρόνου που δουλεύει η μηχανή που τελειώνει τελευταία. Οι μηχανές συμπεριφέρονται σαν εγ- ωιστές παίκτες : θέλουν να πληρωθούν για να εκτελέσουν τις εργασίες και είναι δι- ατεθημένες να δηλώσουν ψευδείς χρόνους εκτέλεσης εάν με αυτό τον τρόπο μπορούν να αυξήσουν την ωφέλειά τους. Το πρόβλημα αυτό προτάθηκε και μελετήθηκε στην πολύ σημαντική δημοσίευση των Nisan και Ronen, που θεμελίωσε τον κλάδο της Αλγοριθμικής Σχεδίασης Μηχανισμών, όπου έδειξαν ότι ο λόγος προσέγγισης για το πρόβλημα είναι μεταξύ 2 και n. Στην παρούσα διατριβή παρουσιάζουμε βελτιώσεις του κάτω φράγματος σε 1+?2 για την περίπτωση των τριών μηχανών και σε 1 + φ για πολλές μηχανές. Dεδομένου ότι το χάσμα ανάμεσα στο κάτω φράγμα 2.618 και το άνω φράγμα n είναι τεράστιο προτείνουμε μία εναλλακτική προσέγγιση στο πρόβλημα, να χαρακ- τηρίσουμε πρώτα όλους τους δυνατούς μηχανισμούς και κατόπιν να μελετήσουμε τον λόγο προσέγγισής τους. Προς αυτό τον στόχο δείχνουμε ότι η κλάση των φιλαλήθων μηχανισμών για την περίπτωση των δύο παικτών είναι πολύ περιορισμένη: οι εργασίες μπορούν να χωριστούν σε ομάδες που ανατείθονται από αφφινικούς μεγιστοποιητές (που αποτελούν γενίκευση των γνωστών μηχανισμών VCG) και ομάδες που ανατείθονται από μηχανισμούς κατωφλίου. Τέλος γενικεύουμε ένα από τα εργαλεία που χρησιμοποιήσαμε για την απόδειξη του κάτω φράγματος 1+?2 δίνοντας ένα γεωμετρικό χαρακτηρισμό της φιλαλήθειας για την περίπτωση των τριών εργασιών, ο οποίος πιστεύουμε ότι θα είναι χρήσιμος για την απόδειξη νέων κάτω φραγμάτων και που σαφώς οδηγεί σε μια πιο πλήρη κατανόηση της φιλαλήθειας.
Αλλεργική ρινίτιδα
Authors: Μακρής Μιχαήλ
Published: January 2014

Σκοπός: α) να διερευνηθεί η ύπαρξη δεικτών οξειδωτικού stress και φλεγμονής των κατωτέρων αεραγωγών σε ασθενείς με εποχική αλλεργική ρινίτιδα με ή χωρίς άσθμα και β) να εκτιμηθεί η επίδραση της φυσικής έκθεσης στο αλλεργιογόνο και της τοπικής ρινικής θεραπείας στις μετρούμενες παραμέτρους. Μεθοδολογία: 23 ασθενείς με ιστορικό εποχικής αλλεργικής ρινίτιδας (ΕΑΡ) τα δύο τελευταία έτη τουλάχιστον [11 αποκλειστικά ΕΑΡ και 12 ταυτόχρονα και συμπτώματα άσθματος (ΕΑΡ + Α)] αξιολογήθηκαν Α) εντός εποχής γυρεοφορίας, Β) ένα μήνα μετά ρινική θεραπεία με προπιονική φλουτικαζόνη (100mg/ημέρα) και Γ) 4-7 μήνες μετά εκτός εποχής γυρεοφορίας με μέτρηση NO (eNO) και CO (eCO) στον εκπνεόμενο αέρα και προσδιορισμό 8-ισοπροστάνης (lso-8) λευκοτριενίου Β4 (LTB4) and νιτρικών/νιτρωδών στο συμπύκνωμα του εκπνεόμενου αέρα (EBC) 16 μη ατοπικοί μη καπνιστές υγιείς ενήλικες αποτέλεσαν την ομάδα έλεγχου. Αποτελέσματα: Η lso-8 και το LTB4 ήταν σημαντικά αυξημένα εντός της εποχής γυρεοφορίας και στις δύο ομάδες ασθενών (διάμεση τιμή 43.6 pg/ml και 138.4 pg/ml στην ΕΑΡ ομάδα – 38.9 pg/ml and 164.6 pg/ml στην ΕΑΡ+Α ομάδα αντίστοιχα p>0.05) σε σύγκριση με τους υγιείς μάρτυρες (18.6 pg/ml και 7.8 pg/ml p<0.05. Τα επίπεδα νιτρικών/νιτρωδών και eNO levels ήταν αυξημένα και στις δύο ομάδες ασθενών σε σχέση με τους μάρτυρες, αλλά ήταν σημαντικά υψηλότερα στην ομάδα ΕΑΡ+Α σε σχέση με την ΕΑΡ ομάδα (νιτρικά/νιτρώδη 9 μΜ και 3.9 μΜ p=0.025 και eNO 18.5 ppb έναντι 12.5 ppb αντίστοιχα p<0.05. Η τοπική ρινική θεραπεία με στεροειδές μείωσε σημαντικά τα επίπεδα LTB4 και 8-iso και στις δυο ομάδες ασθενών p<0.05 σε αντιδιαστολή με τα επίπεδα νιτρικών/νιτρωδών και eNO που επηρεάστηκαν ελάχιστα από την ρινική θεραπεία Οι δείκτες του οξειδωτικού στρες επανήλθαν σε φυσιολογικές τιμές εκτός της εποχής γυρεοφορίας. Συμπεράσματα: Η φυσική έκθεση στο αλλεργιογόνο επάγει οξειδωτικό στρες και φλεγμονή των κατώτερων αεραγωγών σε ασθενείς με αλλεργική ρινίτιδα χωρίς καμία κλινική εκδήλωση άσθματος όπως προκύπτει από μετρήσεις βιοδεικτών στον εκπνεόμενο αέρα και το EBC. Η τοπική θεραπεία με στεροειδές δρα πιθανόν ρυθμιστικά στην επαγωγή του οξειδωτικού στρες. Τα ευρήματα είναι σύμφωνα με την θεώρηση της ενιαίας νόσου των αεραγωγών σε ασθενείς με αλλεργική ρινίτιδα ή/και άσθμα.
Η σχέση μητέρας - νεογνού ως παράγοντας διαμόρφωσης του συστήματος των υποδοχέων των οπιοειδών στον εγκέφαλο του επίμυος
Authors: Κιοστεράκης Γεώργιος
Published: January 2014

Στην παρούσα διατριβή μελετήθηκαν ο νεογνικός χειρισμός και η νεογνική ματαίωση, δυο συμπεριφορικά πειραματικά μοντέλα τροποποίησης των πρώιμων εμπειριών του νεογνού στον επίμυ μέσα από την τροποποίηση της σχέσης τους με την μητέρα- τροφό τους και εξετάστηκε το σύστημα των μ υποδοχέων των ενδογενών οπιοειδών στον εγκέφαλο. Δείχθηκε πως σε ενήλικους επίμυες που είχαν υποστεί νεογνικό χειρισμό αυξάνονται τα επίπεδα των μ υποδοχέων των οπιοειδών (MOR) στην έξω βασική και την κεντρική αμυγδαλή, στον επικλινή πυρήνα και στην κοιλιακή καλυπτρική περιοχή, στις CA3 και CA4 περιοχές του ιπποκάμπου καθώς και στον προμετωπιαίο φλοιό. Δείχθηκε επίσης πως σε ενήλικους επίμυες που είχαν υποστεί είτε νεογνική ματαίωση είτε συνεχόμενη ανταμοιβή, σε σύγκριση προς τα πειραματόζωα της ομάδας ελέγχου, αυξάνονται τα επίπεδα των MOR στην έξω βασική και την κεντρική αμυγδαλή, στον επικλινή πυρήνα και στη CA4 περιοχή του ιππόκαμπου, ενώ στην κοιλιακή καλυπτρική περιοχή η αύξηση παρατηρείται μόνο στην ομάδα εφαρμογής ματαίωσης. Οι αυξήσεις αυτές στα επίπεδα των MOR στην έξω βασική αμυγδαλή και στον επικλινή πυρήνα ανιχνεύονται ήδη από τη νεογνική ηλικία (13η μεταγεννητική ημέρα). Η παρούσα μελέτη συνεισφέρει στην προϋπάρχουσα βιβλιογραφία που υποστηρίζει πως οι πρώιμες εμπειρίες έχουν μείζονα επίδραση στην ανάπτυξη των νευροχημικών συστημάτων του εγκεφάλου, διαμεσολαβώντας στην απάντηση σε συναισθηματικά σημαντικά περιβαλλοντικά ερεθίσματα και τροποποιώντας σε μακροπρόθεσμη βάση τα πρότυπα συμπεριφορικής απάντησης του οργανισμού. Επιδεικνύει την αύξηση των επιπέδων των μ υποδοχέων των οπιοειδών μετά από νεογνικό χειρισμό και μετά από εκπαίδευση υπό συνθήκες ματαιωτικής μη ανταμοιβής αλλά και συνεχούς ανταμοιβής σε μια σειρά από περιοχές του μεταιχμιακού συστήματος του εγκεφάλου στον επίμυ οι οποίες εμπλέκονται σε συναισθηματικές διεργασίες. Με τον τρόπο αυτό ενισχύει την εμπειρική στήριξη της θεωρίας σύμφωνα με την οποία, οι πρώιμες εμπειρίες τροποποιούν με μακροπρόθεσμο και μόνιμο τρόπο νευρωνικά δίκτυα στον εγκέφαλο και επηρεάζουν την συναισθηματική αντιδραστικότητα σε όλη τη διάρκεια της ζωής του οργανισμού.
Εφαρμογή των ετερο-Diels-Alder αντιδράσεων νιτροζοαλκενίων στη σύνθεση βιομιμητικών μορίων
Authors: Μάσεν Ζωή
Published: January 2014

Αναπτύχθηκε μια νέα γενική μεθοδολογία που περιλαμβάνει την (i) ετερο-Diels-Alder προσθήκη 2-νιτροζο-ακρυλικού αιθυλεστέρα (δημιουργείται in situ από την όξιμη του βρωμο πυροσταφυλλικού αιθυλεστέρα) σε πλούσια ηλεκτρονιακά αλκένια, (ii) ανάγωγη με NaCNBH₃ του C=N δεσμού προς οξαζίνες των οποίων η στερεοχημεία ελέγχεται με μια αντίδραση επιμερείωσης του θερμοδυναμικά λιγότερου σταθερού ισομέρους στο πιο σταθερό, (iii) προστασία της αμινοομάδας με Ν Boc και (iv) τέλος, αναγωγική διάνοιξη του δεσμού αζώτου-οξυγόνου τόσο στο προστατευμένο παράγωγο όσο και στο μη προστατευμένο πρόδρομο προς το σχηματισμό παράγωγων προλίνης ή δις ομοσερίνης αντιστοίχως. Η πορεία αυτή εφαρμόστηκε στην ασύμμετρη σύνθεση μη πρωτεϊνικής προέλευσης α αμινοξέων πεπτιδομιμητικών μορίων (C-γλυκοζυλιωμένων αμινοξέων) και πολυυδροξυλιωμένων πυρρολιζιδινών και ινδολιζιδινών. Σταδιο-κλειδι της συνθετικής πορείας κάθε φορά αποτέλεσε μια ετερο-Diels-Alder αντίδραση ανάμεσα στο 2-νιτροζο-ακρυλικό αιθυλεστέρα και κατάλληλους χειρόμορφους ενολαιθέρες που συντέθηκαν εύκολα και έδωσαν την αντίδραση κυκλοπροσθήκης σε καλές αποδόσεις και με μεγάλη στέρεο εκλεκτικότητα. Για τη σύνθεση του (S)-(+) Vigabatrin αντιεπιληπτικού φαρμάκου γνωστού εμπορικά στη ρακεμική του μορφή με την ονομασία Sabril® ως διενόφιλο χρησιμοποιήθηκε ο (S)-1-φαινυλο-1-προπυλο βινυλαιθέρας. Σε όλες τις υπόλοιπες περιπτώσεις συντέθηκαν ενολαιθέρες, παράγωγα κατάλληλα προστατευμένων σακχάρων. Τα C-γλυκοζυλιωμένα αμινοξέα είναι ενώσεις με έντονο βιολογικό ενδιαφέρον πολλές εκ των οποίων έχουν βρεθεί σε πρωτεΐνες ανωτέρων σπονδυλωτών και θαλάσσιους οργανισμούς και παρουσιάζουν μεγάλη σταθερότητα απέναντι στη δράση υδρολυτικών ενζύμων λόγω της αντικατάστασης του ακεταλικού οξυγόνου-συνδέσμου από άτομο άνθρακα. Από την ομάδα συντέθηκαν παράγωγα της C-ριβοσυλιωμένης και C- ερυθροσυλιωμένη σερίνης ξεκινώντας από παράγωγα της D-ριβόζης καθώς και τα προστατευμένα σπιρο-δικυκλικά αμινοξέα κατάλληλα προστατευμένων παραγώγων γλυκόζης και ριβόζης. Τέλος, το προϊόν κυκλοπροσθήκης αλκενίου της D-ριβόζης αποτέλεσε το υπόστρωμα στην ετερο-Diels-Alder αντίδραση με το νιτροζοαλκένιο οδηγώντας σε οξαζίνη που αποδείχτηκε χρήσιμο ενδιάμεσο στη σύνθεση προϊόντων με πυρρολιζιδινικό και ινδολιζιδινικό δακτύλιο όπως το φυσικό προϊόν Hyacinthacine Β₂.
Επίδραση της ασπαρτάμης και των μεταβολιτών της στις δραστικότητες των ενζύμων ακετυλοχολινεστεράση, (Na+,K+)-ATPάση και Mg+2-ATPάση, στο μετωπιαίο φλοιό και ιππόκαμπο νεογέννητων επιμύων
Authors: Σιμιντζή Ειρήνη
Published: January 2014

Η ασπαρτάμη (ΑSP) είναι ένα τεχνητό γλυκαντικό ευρύτατα διαδεδομένο στις δυτικές κοινωνίες. Έχει πολύ μικρότερη θερμιδική αξία σε σχέση με τη ζάχαρη και δεν επηρεάζει τη γλυκαιμική ρύθμιση στους διαβητικούς. Άρχισε να χρησιμοποιείται στη βιομηχανία τροφίμων στη δεκαετία του ’80. Έχουν, έκτοτε, γίνει, κατά καιρούς, εκτεταμένες αναφορές στη δυνητική τοξική δράση της στον ανθρώπινο οργανισμό και έχουν εκφραστεί πολλές και διϊστάμενες απόψεις. Ειδικότερα, μεταξύ άλλων, έχει ενοχοποιηθεί για την πρόκληση διαταραχών που σχετίζονται με το ΚΝΣ, όπως επιληπτικές κρίσεις, κεφαλαλγίες, ψυχιατρικές διαταραχές (επεισόδια μανίας, κρίσεις πανικού), διαταραχές μνήμης, ακόμα και για την εμφάνιση κακοήθων όγκων του εγκεφάλου (γλοιοβλαστώματα). Σκοπός της παρούσας μελέτης είναι η διερεύνηση της τυχόν επίδρασης της ASP και των μεταβολιτών της (στους οποίους και διασπάται άμεσα μετά την κατανάλωσή της) φαινυλαλανίνης (phe), μεθανόλης (MeOH) και ασπαρτικού οξέος (asp), σε μείζονα ενζυμικά συστήματα του εγκεφάλου, που παίζουν κυρίαρχο ρόλο στη νευροδιαβίβαση. Τέτοια ένζυμα αποτελούν η (Να+,Κ+)-ΑΤΡάση, η Mg+2-ATPάση και η ακετυλοχολινεστεράση (ΑChE). Συγκεκριμένα, χρησιμοποιήθηκαν ομογενοποιήματα ιπποκάμπου και μετωπιαίου φλοιού νεογέννητων επιμύων (θηλαστικών που παρουσιάζουν βιολογική συγγένεια με τον άνθρωπο). Οι συγκεκριμένες δομές επιλέχθηκαν λόγω του κυρίαρχου ρόλου τους στη συμπεριφορά, στη μνήμη και στην επιληπτογένεση, τομείς της εγκεφαλικής λειτουργίας για τους οποίους υπάρχουν αναφορές της δυνητικής τοξικότητας της ASP, όπως ήδη σημειώθηκε. Ειδικότερα, τα ομογενοποιήματα καθώς και καθαρά ένζυμα επωάστηκαν με τους μεταβολίτες της ασπαρτάμης (μείγμα αυτών ή καθένα ξεχωριστά), σε συγκεντρώσεις που αντιστοιχούν σε αυτές που υπολογίζονται στο ΕΝΥ(μετά από εφάπαξ, per os, χορήγηση διαφόρων δόσεων του γλυκαντικού). Στη συνέχεια, μετρήθηκε, φασματοφωτομετρικά, η δραστικότητα των υπό μελέτη ενζύμων. Σε κάποια από τα μείγματα επώασης χρησιμοποιήθηκαν οι αντιοξειδωτικοί παράγοντες L-κυστείνη (cys) ή αναχθείσα γλουταθειόνη (GSH). Aυτό έγινε προκειμένου να διαπιστωθεί αν αναστρέφεται η επίδραση της ASP και των μεταβολιτών της στη (Na,K+)-ATPάση και στη Mg+2-ATPάση των μελετούμενων δομών, με την παρουσία των αντιοξειδωτικών. Με τον τρόπο αυτό, θα μπορούσαν να αποκαλυφθούν στοιχεία που αφορούν το μηχανισμό με βάση τον οποίο η ASP επιδρά στα παραπάνω ένζυμα. ..........................................................................................
Τα μαθηματικά στην εκπαίδευση, μετεκπαίδευση και επιμόρφωση των εκπαιδευτικών πρωτοβάθμιας εκπαίδευσης
Authors: Αλεξανδράτου Άννα
Published: January 2014

Στο Α΄ τόμο της διατριβής (Α΄, Β΄, Γ΄, Δ΄ μέρη) ερευνήθηκε, μελετήθηκε και ερμηνεύτηκε μέσω έρευνας αρχείων η Εκπαίδευση, Μετεκπαίδευση και Επιμόρφωση των Εκπαιδευτικών Α/θμιας Εκπαίδευσης και η Μαθηματική Εκπαίδευση που παρεχόταν και παρέχεται στα Εκπαιδευτικά Ιδρύματα της χώρας (Διδασκαλεία-Παιδαγωγικές Ακαδημίες-Παιδαγωγικά Τμήματα Πανεπιστημίων-Σχολές και φορείς Επιμόρφωσης) σε συνάρτηση με: 1) Τις Παιδαγωγικές θεωρίες και τις υπάρχουσες κοινωνικοοικονομικές και πολιτιστικές συνθήκες κάθε περιόδου που ερευνάται, 2) Το ισχύον νομοθετικό πλαίσιο και την ευρύτερη εκπαιδευτική πολιτική κάθε περιόδου, 3) Τα σύγχρονα πορίσματα της Παιδαγωγικής και Διδακτικής Επιστήμης: Στο Β΄ τόμο (Ε΄μέρος) μέσω Στατιστικής έρευνας ερευνάται, μελετάται και ερμηνεύεται η Μαθηματική Εκπαίδευση που παρέχεται σήμερα – κυρίως στα Παιδαγωγικά Τμήματα – σε συνάρτηση με τις νέες και συνεχείς εξελίξεις στη Μαθηματική Επιστήμη και στις Νέες Τεχνολογίες και παρατίθενται προτάσεις, σκέψεις, αντιλήψεις και επιστημονικές αναζητήσεις των Εκπαιδευτικών Α/θμιας Εκπαίδευσης για περαιτέρω αναβάθμιση της Μαθηματικής Εκπαίδευσης.
Δυναμική μοντελοποίηση δεδομένων επιβίωσης και συγκριτική ανάλυση μεταξύ προκυπτόντων και σχετικών αιτιοκρατικών μοντέλων
Authors: Ματαλλιωτάκης Γεώργιος
Published: January 2014

Γίνεται αναλυτική παρουσίαση ενός στοχαστικού μοντέλου (Quadratic Model) και στη συνέχεια εκτιμάται η Συνάρτηση Κατάστασης Υγείας πληθυσμού. Εισάγονται και αναλύονται τα δεδομένα επιβίωσης Ευρωπαϊκών χωρών και χωρών έκτος Ευρώπης κατά τη διάρκεια των ετών. Αξίζει να σημειωθεί ότι το δείγμα για την ανάλυση της θνησιμότητας περιλαμβάνει περίπου 30 χώρες. Αρχικά γίνεται παράθεση ορισμένων δημογραφικών στοιχείων κάθε χώρας ξεχωριστά ενώ ταυτόχρονα μελετούνται τα διαφορετικά χαρακτηριστικά που παρουσιάζει η θνησιμότητα ανάμεσα στα δυο φύλα. Ιδιαίτερα αναλύονται τα τοπικά μέγιστα και τα ελάχιστα της ηλικιακής κατανομής τηςθνησιμότητας και απεικονίζονται σε γραφικές παραστάσεις. Εξάγονται σημαντικά συμπεράσματα για τα διαφορετικά χαρακτηριστικά που παρουσιάζει η θνησιμότητα των δυο φύλων ανάμεσα στον ανδρικό και το γυναικείο πληθυσμό και δείκτες που αφορούν την αύξηση του μέσου ορού ζωής και την μεταβολή της βρεφικής θνησιμότητας. Τα αποτελέσματα που προκύπτουν για κάθε χώρα συγκρίνονται και συσχετίζονται με τα δεδομένα που αφορούν ειδικές περιπτώσεις καταχώρησης γεννήσεων στα σχετικά αρχεία ή καταχώρησης πληθυσμών στα δημοτολόγια των χωρών μετά από πολέμους και σημαντικές μετακινήσεις πληθυσμών ή άλλων ιστορικών γεγονότων που έλαβαν χώραεκείνη την περίοδο. Έπειτα γίνεται μια εισαγωγή διαφόρων επιστημονικών προσεγγίσεων στους τρόπους με τους οποίους τα δεδομένα επιβίωσης μπορούν να μοντελοποιηθούν. Τέλος, μοντελοποιούμε τα δεδομένα επιβίωσης με διάφορα Δυναμικά μοντέλα που Εισάγονται, υπολογίζονται οι παράμετροι των μοντέλων, πραγματοποιείται στοχαστική προσομοίωση και παρουσιάζονται στοχαστικές διαδρομές ενώ παράλληλα πραγματοποιείται προσαρμογή των δεδομένων σε ένα άλλο αιτιοκρατικό μοντέλο το μοντέλο Weibull. Τα αποτελέσματα των τεσσάρων διαφορετικών τρόπων μοντελοποίησης απεικονίζονται γραφικά και συγκρίνονται. Η μελέτη δείχνει ότι όλα τα μοντέλα παρέχουν καλά αποτελέσματα άλλα και το Quadratic Model παρέχει σημαντικά πλεονεκτήματα έναντι των υπολοίπων μοντέλων και καθίσταται επομένως πιο αξιόπιστο για την ανάλυση δεδομένων επιβίωσης.
Πειραματική διερεύνηση των ιδιοτήτων των λεπτών φίλμς υγρού κατά την ελεύθερη ροή σε κανάλι πυρηνικού αντιδραστήρα ισχύος
Authors: Νικόγλου Ανδρέας
Published: January 2014

Αντικειμενικός στόχος της παρούσας Διδακτορικής Διατριβής είναι η μελέτη, σχεδίαση και κατασκευή πειραματικής διάταξης για τη μελέτη των χαρακτηριστικών λεπτών ϕιλμ νερού κατά την ελεύθερη ϱοή τους στην εξωτερική επιφάνεια κατακόρυφου κυλίνδρου καθώς και η εκτέλεση σειράς πειραμάτων ισοθερμικής και μη ισοθερμικής ροής. Ο όρος ϕιλμ υγρού προσδιορίζει μία ειδική ξεχωριστή κατηγορία ϱοής, στην οποία το υγρό έχει τουλάχιστον μία επιφάνεια ελεύθερη, χαρακτηρίζεται από ιδιαίτερα μικρό πάχος (∼ 0.1−1.0 mm) και ϱέει κάτω από την επίδραση των ϐαρυτικών δυνάμεων και των δυνάμεων συνεκτικότητας. Το επιστημονικό ενδιαφέρον για τη συμπεριφορά των ϕιλμ υγρών πηγάζει από το ευρύ πεδίο εφαρμογών τους σε διατάξεις όπου απαιτείται ενίσχυση των μηχανισμών μετάδοσης ϑερμότητας και μάζας. Σημαντικός αριθμός ϑεωρητικών αλλά και πειραματικών ερευνών καταδεικνύει ότι οι μηχανισμοί αυτοί επηρεάζονται από τα χαρακτηριστικά των ϕιλμ και ιδιαίτερα από τα κύματα στην ελεύθερη επιφάνειά τους. Στα πλαίσια της παρούσας Διδακτορικής Διατριβής η συμπεριφορά της μεταβολής της ελεύθερης επιφάνειας του ϕιλμ αντιμετωπίζεται ως τυχαία διαδικασία και προσεγγίζεται μέσω στατιστικών μεθόδων. Οι εκτιμήσεις των μεγεθών της ϱοής, όπως το πάχος, η ταχύτητα, το μήκος κύματος κ.α. προκύπτουν ως μέσες τιμές χρονοδειγμάτων που αντιστοιχούν σε συγκεκριμένο χρόνο παρατήρησης. Για τις πειραματικές μετρήσεις εφαρμόσθηκε η σημειακή τεχνική του ιχνηλάτη αγωγιμότητας και κατασκευάσθηκε διάταξη ζεύγους ιχνηλατών, οι οποίοι κινούνται με τη ϐοήθεια ϐηματικών κινητήρων απευθείας συνδεδεμένοι σε Η/Υ. Επιπλέον, αναπτύχθηκαν κατάλληλα υπολογιστικά προγράμματα τόσο για τη συλλογή πειραματικών δεδομένων σε πραγματικό χρόνο, όσο και για την μετέπειτα επεξεργασία τους. Η πειραματική μελέτη επικεντρώνεται στη συμπεριφορά των κυμάτων που αναπτύσσονται στην ελεύθερη επιφάνεια του υγρού, στην πλήρη τους ανάπτυξη στην περίπτωση τόσο ισοθερμικής όσο και μη ισοθερμικής ϱοής. Τέλος τα πειραματικά αποτελέσματα για τα γεωμετρικά και κινηματικά χαρακτηριστικά του ϕιλμ συνοψίζονται και συγκρίνονται με άλλες πειραματικές αλλά και ϑεωρητικές προσεγγίσεις.